На основу члана 74. став 2. Закона о одбрани („Службени гласник РС”, бр. 116/07, 88/09, 88/09 – др. закон и 104/09 – др. закон) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08 и 16/11),

Влада доноси

**ОДЛУКУ**

**о одређивању шума с посебном наменом за потребе одбране земље**

"Службени гласник РС", број 62 од 24. августа 2011.

1. Овом одлуком одређују се као шуме с посебном наменом за потребе одбране земље:

1) шуме којима управљају јавна предузећа за које је општим и посебним основама газдовања утврђено да су у функцији одбране;

2) шуме којима управља Министарство одбране, на основу посебних основа газдовања;

3) шуме које користе правна лица за које основама и програмима газдовања нису утврђене приоритетне функције одбране, а за које, по посебном захтеву Министарства одбране, Влада утврди да су с посебном наменом за потребе одбране.

2. Правна лица из тачке 1. подтачка 3) ове одлуке, пре усаглашавања постојећих и доношења нових основа газдовања шумама о томе обавештавају Министарство одбране, ради прибављања предлога о посебним потребама Министарства одбране.

3. Влада, на предлог Министарства одбране, доноси решење о одређивању појединачних шума с посебном наменом за потребе одбране земље.

4. Ова одлука ступа на снагу осмог дана од дана објављивања у „Службеном гласнику Републике Србије”.

05 број 80-6361/2011

У Београду, 18. августа 2011. године

**Влада**

Први потпредседник Владе –

заменик председника Владе,

**Ивица Дачић,**с.р.